
Egyetemisták munkával kapcsolatos elvárásai

Dolgozatom elméleti kiindulópontja az, hogy a XXI. századra megváltoztak a foglalkozatás körülményei, valamint a diplomások foglalkoztathatóságának kérdése is jelentősen változott, átértékelődött az utóbbi évtizedekben. Empirikus kutatásom során arra a kerestem a választ, hogy a felsőoktatási képzésben részt vevő hallgatók milyen elvárásokat támasztanak leendő munkájukkal, állásukkal szemben. Annak érdekében, hogy átfogóbb képet kapjak a hallgatók munkával kapcsolatos elvárásairól vizsgáltam még a továbbtanulási döntéshozatalukat befolyásoló tényezőket, a felsőfokú tanulmányaik melletti munkavállalásukat, munkájuk és tanulmányaik kapcsolódását, külföldi munkatapasztalatukat is. Valamint vizsgáltam azt, hogy a hallgatók munkával kapcsolatos elvárásaira mennyire van hatással társadalmi tőkéjük. Eredményeim szerint a hallgatók kevésbé tudnak azonosulni a XXI. század megvolátozott munkakörülményeivel: a szociális biztonság kategóriájába csoportosítható munkaértékeket preferálják leginkább, míg a siker/karrier, a felelősség/önmegvalósítás, a presztízs/biztonság, valamint a teljesítmény kategóriájába sorolható értékeket legkevésbé. Az anyagi biztonsághoz és a humánumhoz/ szolgálathoz köthető elvárások középen helyezkednek el a rangsorban, azonban átlagosan ezeket is csupán a hallgatók kevesebb, mint 50%-a tartja számára nagyon fontos elvárásnak.

